Integrationsminister Inger Støjberg var forarget over en video, der for nylig gik viralt. Videoen var et indspark i den verserende danskhedsdebat og viser nogle børn af indvandrere reagere på en besked om, at de ikke skal opfatte sig selv som danskere.

»Jeg synes, det er forrykt at bruge syvårige børn i et politisk spil,« udtalte Inger Støjberg til TV 2.

Men niårige børn har ministeren tilsyneladende ikke noget problem med at bruge i et politisk spil. I en forsidehistorie og en blog i BT hang hun i sidste uge en syrisk pige på ni år og hendes familie ud som »griske flygtninge« med en »uanstændig mangel på taknemmelighed over for Danmark«.

Sagen om familien er kompliceret. Som beskrevet i Information er pigen flygtet fra Syrien med sin onkel og tante og deres børn. Pigens far, bedstemor og tre søskende er senere blevet familiesammenført med hende i Danmark.

Angiveligt er familien stærkt traumatiseret. Ifølge JuraRådgivningen, der har hjulpet dem, kunne de ikke få bistand til at finde en bolig fra Tårnby Kommune, hvor de bor. Fire voksne og seks børn måtte derfor bo i onklens lejlighed, der er godkendt til højst otte beboere.

Når Støjberg omtaler familien som »griske«, skyldes det, at de efter gentagne forsøg på at få hjælp fra kommunen søgte om asyl og fik det. Med asyl har de nemlig bedre muligheder for at få anvist en bolig i kraft af de rettigheder, som følger med Flygtningekonventionen.

Ifølge ministeren har familien spekuleret i, »hvordan man får pumpet systemet mest som noget af det første, når man kommer hertil«, og det er angiveligt et eksempel på, at »asylansøgere er utrolig velinformerede om vilkårene i Danmark, og at der bliver spekuleret i det«.

Men JuraRådgivningen har senere oplyst, at den syriske familie ikke var så velinformeret og udspekuleret, som Støjberg hævder. For det var folkene fra rådgivningen, der kendte reglerne og foreslog familien at søge om asyl. Og ministeriets egen styrelse, Udlændingestyrelsen, vurderede vel at mærke, at familien havde ret til asyl og altså lever op til de krav i Flygtningekonventionen, der giver dem en række basale rettigheder, blandt andet i forhold til bolig.

Når Støjberg har valgt at gå så hårdt til familien, er det angiveligt for at vise, at der er et hul i loven, som hun nu vil udbedre. Og det er et hul, som flere flygtninge benytter, forstår man.

På den ene side er det »naturligvis langt fra alle flygtninge, der er griske som denne familie«, men på den anden side er der »en ikke ubetydelig gruppe, som ødelægger det for alle andre. Og de griske flygtninge skal stoppes«.

En »ikke ubetydelig gruppe«? Information har efterspurgt tal fra ministeriet på størrelsen af denne gruppe. Det eneste, ministeriet kan komme op med, er, at 308 personer i flygtningeåret 2015 og 80 i 2016 søgte om at skifte status fra familiesammenførte til flygtninge.

Det svarer til, at færre end én person pr. kommune i teorien kan have forsøgt at opnå bedre boligforhold ved at skifte status sidste år. Men mange fra denne gruppe har formentlig skiftet status af helt andre årsager. Eksempelvis kan kvinder have søgt om asyl efter at være blevet udsat for vold af en mand, som de er blevet familiesammenført med.

Umiddelbart lader det altså ikke til, at Støjberg har taget fat i et problem, der for alvor plager kommunerne. Ministeriet kan ikke dokumentere ministerens påstand om en »ikke ubetydelig gruppe«, og hverken Kommunernes Landsforening eller en række borgmestre, som Information har talt med i sidste uge, kan genkende problemet.

Desuden viser det sig, at en lovændring fra sidste år medfører, at kommunerne slet ikke som tidligere er forpligtede til at prioritere boliger til flygtninge over boliger til andre borgere.

Mest af alt ser det ud til, at Støjbergs ærinde har været at profilere hende som en minister, der tør sige de barske sandheder om flygtninge. At være grisk er ifølge Den Danske Ordbog at være »overdrevent ivrig efter at eje eller få så meget som muligt af noget, ofte på bekostning af eller uden hensyn til andre«.

I den aktuelle sag må man spørge, om det er flygtningene, der er mest griske, eller snarere ministeren, der synes ivrig efter at hente så mange udlændingekritiske stemmer hjem som muligt på bekostning af både en niårig pige, hendes familie og sandheden.

Se den omtalte video med børnene her: